## Barrachina lamenta que no es respecten les regles del joc i entren a la Unió Europea cítrics tractats amb plaguicides prohibits

*** Trasllada al sector el seu compromís de treballar perquè els productors de la Comunitat Valenciana puguen competir en igualtat de condicions i previndre l’entrada de plagues i malalties foranes
* El conseller d’Agricultura, Aigua, Ramaderia i Pesca ha mantingut una jornada de treball amb el Comité de Gestió de Cítrics**

El conseller d’Agricultura, Aigua, Ramaderia i Pesca, Miguel Barrachina, ha mantingut una jornada de treball amb el Comité de Gestió de Cítrics, que agrupa els principals exportadors valencians i nacionals, en la qual ha manifestat “l’enorme preocupació perquè no es respecten les regles del joc i per l’entrada a la Unió Europea de cítrics tractats amb plaguicides que, per perillosos, estan prohibits”.

Això suposa, en paraules del conseller, “una doble injustícia, d’una banda, amb el consumidor, qui ha de tindre la garantia que els aliments que consumix estan en el millor estat i, d’altra, amb els nostres agricultors, als qui se’ls aplica una estricta normativa que no s’exigix a tercers països”.

A més, cal destacar “l’enorme risc que per als nostres cítrics suposa l’entrada de plagues i malalties, que podria posar en risc tota la nostra citricultura”.

Així, el conseller ha traslladat al sector la seua voluntat per treballar perquè els productors de la Comunitat Valenciana puguen competir en igualtat de condicions i previndre l’entrada de plagues i malalties foranes.

Barrachina ha afirmat que “el sector citrícola és fonamental en l’agricultura i l’economia de la nostra terra i per això defendrem i apostarem per la seua consolidació en el mercat amb les màximes garanties perquè continue generant ocupació i riquesa”.

Fecha: 22/07/2024